b'\n_START_ARTICLE_\nSnooker plus\n_START_PARAGRAPH_\nSnooker plus (v\xc4\x8dasih napisan snooker-plus) je razli\xc4\x8dica snookerja._NEWLINE_Razli\xc4\x8dico si je izmislil Joe Davis, vodilni igralec svoje ere in ve\xc4\x8dkratni svetovni prvak. Davis je razli\xc4\x8dico ustvaril v upanju, da bi raz\xc5\xa1iril javno zanimanje za snooker, ker je opa\xc5\xbeal, da je \xc5\xa1port v zatonu. Novo igro, imenovano snooker plus, je javnosti predstavil 26. oktobra 1959 na turnirju News of the World Championship._NEWLINE_Davis je poizku\xc5\xa1al po\xc5\xbeiviti \xc5\xa1port, tako da je na mizo dodal oran\xc5\xbeno in vijoli\xc4\x8dno kroglo, ki \xc5\xa1tejeta 8 oziroma 10 to\xc4\x8dk. Njegova ideja je bila, da bi ta poteza dvignila najvi\xc5\xa1ji mo\xc5\xbeni niz s 147 na 210 to\xc4\x8dk, po pravilu proste krogle bi bilo mogo\xc4\x8de dose\xc4\x8di celo niz 221 to\xc4\x8dk. Z dodajanjem novih krogel je \xc5\xbeelel igri vdahniti nek oportunisti\xc4\x8dni element in prepre\xc4\x8diti neprivla\xc4\x8dno obrambno igro, vendar se razli\xc4\x8dica ni prijela in ni nase nikoli zares pritegnila ve\xc4\x8djih mno\xc5\xbeic._NEWLINE_Neuspeh razli\xc4\x8dice gre delno pripisati tudi dejstvu, da nobeden od ve\xc4\x8djih dobavljalcev biljardnih krogel na tr\xc5\xbei\xc5\xa1\xc4\x8du ni imel na voljo ve\xc4\x8dje koli\xc4\x8dine dodatnih dveh barvnih krogel.'